આણંદ જિલ્લામાં ગત અઠવાડિયે મેઘરાજાની ધમાધમ બાદ ચારેક દિવસના વિરામ બાદ આકાશમાં પુન: વાદળો ઘેરાયા હતા. ગતરોજ વાદળછાયા વાતાવરણથી તાપમાનનો પારો ગગડ્યો હતો પરંતુ અસહ્ય ઉકળાટથી લોકો આકુળવ્યાકુળ થઇ ગયા હતા. રાત્રિના નવ વાગ્યા બાદ વીજળીના ચમકારા સાથે વરસાદી માહોલ બન્યો હતો. જેમાં આણંદ અને ઉમરેઠ તાલુકામાં વરસાદનું ઝાપટુ પડતાં એકથી સવા ઇંચ વરસાદ વરસ્યો હતો. જ્યારે જિલ્લાના અન્ય તાલુકામાં સાર્વત્રિક હળવો વરસાદ થયો હતો. બુધવારે પણ સવારથી આકાશમાં ઘેરાયેલા વાદળો વચ્ચે છાંટા શરૂ થયા હતા પરંતુ મેઘરાજા પુન: હાથતાળી આપી ગયા હતા. દિવસ દરમ્યાન વાદળછાયા વાતાવરણમાં કેટલાંક સ્થળે છાંટા તો કેટલાંક સ્થળે હળવો વરસાદ થયો હતો. આણંદ જિલ્લા ડિઝાસ્ટર વિભાગના જણાવ્યા અનુસાર મંગળવાર રાત્રિના ૮ વાગ્યાથી બુધવારે સાંજના ૫ વાગ્યા સુધીમાં તાલુકા પ્રમાણે આણંદમાં ૩૦ મિમિ, ઉમરેઠમાં ૨૬ મિમિ, બોરસદમાં ૧૧ મિમિ, આંકલાવમાં ૧૫ મિમિ, પેટલાદમાં ૭ મિમિ, સોજિત્રામાં ૧૦ મિમિ, ખંભાતમાં ૨ મિમિ અને તારાપુરમાં ૮ મિમિ વરસાદ નોંધાયો હતો.